Jaco Jacobs

**Jaco Jacobs** (gebore 22 Februarie 1980) is ’n Suid-Afrikaanse kinderboekskrywer wat reeds meer as 260 boeke gepubliseer het. Sy boeke het al meer as 1 miljoen eksemplare verkoop en is in Engels, Nederlands, Sloweens, Spaans en Italiaans vertaal.

Hierna studeer hy vanaf 1999 verder aan die Universiteit van die Oranje-Vrystaat waar hy in 2001 die B.A.-graad in Kommunikasiekunde met lof verwerf. In hierdie jaar verwerf hy die dekaansmedalje as die beste voorgraadse student in die Fakulteit Geesteswetenskappe en in 2002 kry hy erekleure in letterkunde op grond van die publikasie van sy jeugboeke. In 2001 het sy eerste kinderboek, Troetelgedrog, by Lapa-uitgewers verskyn.

In 2002 behaal hy die B.A. Honneursgraad in Afrikaans en Nederlands aan die Universiteit van die Vrystaat en skryf daarna in vir 'n M.A.-graad in Taalstudies. In Bloemfontein werk hy vir ’n ruk as boekeredakteur van *Volksblad* en ook redakteur van hierdie koerant se *Jip*-bylae en die naweekbylae *Joernaal*. In 2004 word hy kinderboekuitgewer by Lapa-uitgewers, waar hy verantwoordelik is vir die keuring en proeflees van nuwe manuskripte vir publikasie, terwyl hy ook talle oorsese boeke vertaal om in Afrikaans uit te gee. Op gereelde basis besoek hy skole waar hy kinders en tieners aanmoedig om te lees.

Jacobs skryf vir kinders in ’n verskeidenheid genres – van prenteboeke vir kleuters tot jeugromans vir tieners. Daar het ook ’n hele aantal reeksboeke uit sy pen verskyn, waaronder die Zackie Mostert-reeks, die Professor Fungus-reeks en die Stalmaats-reeks. Laasgenoemde is geskryf onder die skuilnaam Lize Roux. Hy het ook ’n aantal jeugverhale onder die skuilnaam Tania Brink geskryf. sê hy: “Hulle sê die pad na ’n man se hart loop deur sy maag; maar ek het geleer die pad na ’n leser se hart loop dikwels deur sy lagspiere. Moet nooit ooit die waarde van humor onderskat nie. Selfs al onthou ’n leser niks van ’n storie nie, is die kans goed dat hy die gevoel sal onthou as ’n boek hom kon laat glimlag terwyl hy dit gelees het.”

’n Rolprent gegrond op sy gewilde jeugboek *Suurlemoen!* is in 2014 vrygestel, gevolg deur Nul is nie niks nie in 2017, ’n filmweergawe van Jacobs se jeugroman *Oor ’n motorfiets, ’n zombiefliek en lang getalle wat deur elf gedeel kan word*. Van sy kleuterverse is ook in 2012 deur die sangeres Anna Davel getoonset en opgeneem as ’n kinderalbum getiteld *In die land van Kammalielie*.

Benewens sy skryfwerk is hy ook ’n rubriekskrywer, vryskutjoernalis, blogger en vertaler. Hy het oor die jare reeds meer as 250 kinderboeke in Afrikaans vertaal, insluitend boeke van skrywers soos Julia Donaldson en Chris Riddell.

Jacobs woon in Bloemfontein saam met sy vrou, Elize, en twee dogters, Mia en Emma. Hy het ’n suster wat drie jaar jonger is as hy.

## Skryfwerk 
Op sewejarige ouderdom skryf hy sy eerste “prenteboek”, wat hy self illustreer en met ’n kramdrukker bind. Sy jonger sussie is nie beïndruk nie, waarna hy die skrywery vir eers los. Op dertienjarige ouderdom in graad sewe begin hy weer skryf en voltooi sy eerste boek in matriek, wat later as *Pretpark* gepubliseer word. Op skool neem hy deel aan die skryfkompetisie van die Bloemfonteinse Skrywersvereniging en die ATKV se poësie- en kortverhaalwedstryde en wen eerste pryse in almal. As resultaat word sy stories in die Bloemfonteinse Skrywersvereniging se kompetisiebundel *Inkvars* opgeneem en as prys van die ATKV kan hy die herfsskool in Potchefstroom bywoon. Steeds op skool ontvang hy ook die Poortprys vir prosa en poësie van die Suid-Afrikaanse Akademie vir Wetenskap en Kuns. In sy matriekjaar verkoop hy sy eerste tydskrifstories aan *Sarie*, waarna die verhaalredakteur, Francois Bloemhof, hom aanmoedig om kinderverhale te skryf. In sy studentejare wen hy verskeie pryse vir sy skryfwerk, waaronder die Gerhard Beukes-prys vir kreatiewe skryfwerk in 1999, 2000 en 2001. In 1999 is hy die naaswenner in ’n liefdesverhaalwedstryd van *Sarie*. Hy stel die bloemlesing *Toulopers* saam, waarin hy nuwe gedigte van verskeie digters wat spesifiek vir tieners geskryf is, opneem.

Van sy werk word in verskeie versamelbundels opgeneem, insluitende *Poort ‘98*, *Vir tieners deur tieners*, *Douspoor*, *Die boek van spoke*, *Afrikaans-is-lekker-verhale*, *Van spoke gepraat*, *Spekskiet*, *Susie Veer en ander verhale*, *Sweef*, *13 Spookstories*, *Skreeu*, *Verlief* en *Toulopers*, terwyl kortverhale van hom ook in *Sarie* en *Rooi Rose* verskyn. Van sy gedigte verskyn ook in *Mirror Images*, die publikasie van die Poetry Institute of South Africa.

### Jeugboeke 
Dit is met sy kinder- en jeugboeke wat hy sy grootste bydrae maak. *Pretpark* is ’n spanningsverhaal waarin die Zomna-pretpark die vrede in die dorpie Rustenvrede bedreig. ’n Paar dae voor die opening van die pretpark besoek ’n klompie kunstenaars die skool om ’n voorskou te gee van al die lekker dinge wat die kinders te wagte kan wees. Johan en Anton het egter reeds die vorige middag met die ongeskikte ou sigeunerin kennis gemaak. Nou sit hulle hier op die verhoog van die skoolsaal en sy is besig om hulle te hipnotiseer. Sy sê dit is net ’n onskuldige ou toertjie, maar dan begin die kinders siek word. *Pretpark* word in 2004 bekroon met ’n ATKV Kinderboektoekenning vir graad 6-7.

*Suurlemoen!* vertel van twee seuns, Tiaan en Zane, wat sonder veel sukses ’n rockorkes wil stig. Hulle vind egter uit dat daar altyd iemand is wat jou raaksien. Die titel van die boek is ook die naam van hulle rockorkes. Hierdie boek word in 2008 deur die Suid-Afrikaanse tak van IBBY (The International Board on Books for Young People) as ereboek aangewys in die Afrikaanse kategorie en word later ook verwerk in ’n vollengte rolprent.

*Virus* is ’n riller vir die jeug, met strippe wat plek-plek die verhaal oorneem.

*Verneukpan* word in 2007 aangewys as die wenner van die Maskew Miller Longman kompetisie vir jeugletterkunde. Twee graad elf-leerlinge pak in die vakansie voor hulle laaste skooljaar onder valse voorwendsels ’n reis na ’n afgeleë plek in die Karoo aan, sonder dat een van hulle oor ’n rybewys beskik. Hulle doel is om ’n groot ondergrondse rave wat by Verneukpan gehou gaan word, by te woon. Hier kom hulle in aanraking met ’n ouer vrou en gebruik dwelms en sterk drank, maar word wreed ontnugter aan die einde. Letterlik word hulle verneuk by Verneukpan.

''Oor 'n motorfiets, 'n zombiefliek en lang getalle wat deur elf gedeel kan word* se hoofkarakter is die dertienjarige Martin Retief, ’n eenkantkind wat die geselskap van sy leghornhoenders geniet en Wiskunde gebruik om sin te maak van die lewe. Die nuwe buurseun Drikus is geweldig passievol oor zombieflieks en hy oorreed vir Martin om ’n zombiefliek saam met hom te maak. Chris is die mooiste en kwaaiste meisie in die skool, en sy help ook met die fliek en bied ’n stem van rede aan die twee seuns se weghol-idees. Dit is die begin van ’n spannende verhaal, met talle humoristiese voorvalle. Deur Martin se eenvoudige en byna naïewe lewensbeskouing word moeilike onderwerpe en lewensvrae uitstekend verwoord en hanteer en ’n fyn balans word tussen die positiewe en negatiewe gehandhaaf, terwyl steeds ruimte gelaat word vir ’n leser se eie mening. Die illustrasies word knap aangewend en wys byvoorbeeld vir die leser wat die verteller sien, soos die zombiefliek se plakkaat. Dít versterk die leser se betrokkenheid by die verhaal. Hierdie boek is in 2014 een van die boeke op ’n langlys deur skrywers in verskeie tale wat om die nuutgestigte Found In Translation-prys meeding. Hierdie kompetisie is ingestel deur die Britse literêre agentskap Rights People, wat kinderboeke wêreldwyd verteenwoordig. Die doel is om belowende internasionale fiksie wat nie oorspronklik in Engels verskyn het nie, vir kinders te vind en die wenboeke word deur vertaling en internasionale verteenwoordiging aan ’n breër gehoor bekendgestel. Die boek is in 2014 ook op die kortlys vir die toekenning van die KykNet-Rapport-prys in die rolprentkategorie.

*′n Goeie dag vir boomklim* vertel van Marnus se groot geleentheid om raakgesien te word. Hy is die middelste van drie broers, met sy ouer en jonger broer wat gereeld die kalklig steel met hulle uitsonderlike prestasies. Wanneer Leila aan sy deur klop om te vra dat hy ’n petisie teken, begin sy avontuur. Voordat hy mooi weet wat aangaan, sit hy saam met Leila in ’n boom in ’n desperate poging om te keer dat dit afgekap word. In die proses ontmoet hy ’n klomp kleurryke karakters.

*Perfek* is ’n tiener liefdesverhaal wat in 2010 aangewys word as die wenner van die ATKV Kinderboektoekenning vir graad 6-7.

*Duskant die doodlyn* is ’n jeugroman oor rugby, waar die stryd om die ligabeker in felheid toeneem wanneer iemand slaappille in die hoofkarakter se waterbottel gooi.

### Kinderboeke 
*Net aliens eet spinasie* is in 2006 op die kortlys vir die toekenning van die M.E.R.-prys vir kinderlektuur. Dit bevat sewe grilstories oor vampiere, spoke en ander gedrogte.

*Superheroes vlieg net saans* se hoofkarakter is Miek. Hy kleur die witmuis van die Natuurwetenskapklas groen sodat hy nie gedissekteer kan word nie en dieselfde dag kry hy ’n “superhero” in sy agterplaas. In hierdie verhaal kom Miek tot die insig dat alles nie altyd is soos dit op die oog af lyk nie.

In 2005 wen *My ouma is 'n rock-ster* (geïllustreer deur Frans Groenewald) die ATKV Kinderboektoekenning vir Graad 1-3. Hierdie boek beleef agt herdrukke en word dan in 2015 opgevolg met *My ouma is 'n filmster*. Rikus se ouma is as hoofsanger van die groep Ouma weer in die nuus. Sy gaan optree in die fliek “Opskop” en nooi Rikus en sy vriend Puleng om byspelers te wees. Op die stel is die twee maar bra verveeld terwyl hulle wag dat die fliek geskiet moet word, maar skielik verskyn ’n pienk teddiebeer langs Rikus. Hy dreig om hom dood te maak as sy ouma nie afsien van haar rol in die fliek nie.

In *Bertie Blikbrein* is Nico se pa ’n uitvinder, wat al baie vreemde dinge ontwerp het, soos haarjel wat van kleur verander, ’n stoel wat jou kielie as jy aan die slaap raak en sandale wat jou toonnaels knip. Sy nuutste uitvinding is ’n regte robot en Bertie Blikbrein kan praat, somme doen en selfs grappies vertel. Toe Nico en sy beste vriend baklei, besluit Nico om Bertie saam skool toe te vat.

*Suzie se superdoepersjampoe* vertel van Suzie wat almal se hare kam en duidelik bestem is om haarkapper te word. Oupa het egter geen hare nie en Suzie moet ’n plan maak.

*Middernagfees* is ’n riller waarin vampiere, weerwolwe, ’n zombie-poedel, besoekers uit die buitenste ruim en ’n monstertoilet almal optree om vrees aan te wakker. Hierdie boek verower in 2010 die ATKV Kinderboektoekenning vir graad 4-5.

In *Koebaai, gorilla* sal Hein Venter enigiets doen vir sy vriend Enrico se heerlike toebroodjies, selfs ’n asblik op sy kop dra en belowe om ’n hele week lank nie sy tande te borsel nie. Sy slegte asem maak hom egter ongewild by sy grootouers se huis en by die skool. ’n Gorilla ontsnap uit sy hok in die dieretuin en Enrico se lewe word bedreig, maar nou kom Hein se slegte asem tot sy redding.

*Harlekyn* is in 2010 die wenverhaal in die kinderverhaalkompetisie van Tafelberg Uitgewers en Klein-Burger en wen in 2011 die ATKV Kinderboektoekenning vir graad 4-5. Werner se grootste vrees in die lewe is narre. Sy suster Sunet koop ’n harlekynpop by ’n oudhedewinkel en daarna begin vreemde dinge in hulle huis gebeur.

Op dramagebied skryf hy *Kaptein Blitz en die skool vir superheroes*, ’n drama vir die jongspan. Soos die titel aandui, is hierdie stuk vol superhelde, super-gadgets en superskurke. Dit debuteer in 2012 op Aardklop, met die bekende akteur Frank Opperman wat die rol van Kaptein Blitz speel.

### Reeksboeke 
#### Grille en goeters 
*Troetelgedrog*, *Tande*, *Nag van die monsters*, *Nagvlerke* en *Voelers* is boeke in die *Grille en Goeters*-reeks.

In *Troetelgedrog* koop die hoofkarakter by ’n nuwe winkel ’n speelgoedgedroggie. Die volgende dag is die winkel weg en die gedroggie glad nie meer onskuldig nie.

*Tande* is ’n weerwolfverhaal met onverwagte kinkels, wat die spanning enduit volhou. Wanneer die wolke voor die maan wegtrek sien Rikus vir die eerste keer die weerwolf, wat voor hom op sy agterpote orent kom en dan bloedstollend grom.

*Professor Fungus en die skrikwekkende Snotzilla* wen ATKV Kinderboektoekenning vir graad 1-3 in 2010.

*Professor Fungus en die breindrein-eksperiment* speel af by ’n wetenskap-expo waarheen professor Fungus die tweeling nooi. Die mense by die expo begin egter skielik vreemd optree en gevries raak. Bennie dink dat die rede iets te doen het met die badkamer en hy ontdek vreemde masjiene in elke toilet. Mario Peyper noem dit sy brein-drein-eksperiment, waarmee hy mense op ’n afstand kan beheer en in brein-zombies verander. Hierdie boek word in 2009 bekroon met die ATKV Kinderboektoekenning vir 3-6 jaar.

In *Bertus soek 'n boek* gaan Bertus teensinnig biblioteek toe, want hy haat boeke. Die bibliotekaresse wys hom egter die Rooihuide, dinosourusse, vampiere en ander opwindende goed wat in die blaaie van die boeke op die vaal rakke skuil.

*Madelief, moenie* is ’n verhaal waar Madelief baie anders is as ander prinsesse. Sy dra nie graag rokke nie, sy het vreemde troeteldiere, sy hou nie van bad nie en sy spring op haar bed.

*Danie Dreyer se dinosouruseier* is ’n prenteboek vir die heel kleintjies en verower in 2008 die ATKV Kinderboektoekenning vir 3-6 jaar.

Die prenteboek *Slaaptyd, Matilda* vertel van die belangrike en prettige dinge wat Matilda eers moet doen voordat sy gaan slaap.

*Waarvoor is seerowers bang?* wen in 2013 die ATKV Kinderboektoekenning vir 3-6 jaar, terwyl die illustreerder Chris Venter vir hierdie boek die illustrasieprys wen.

### Feiteboeke 
’n Aantal van sy boeke is nie-fiksie boeke gerig op die kinders en jeug.

*Rugbypret* is ’n aktiwiteitsboek, goed geïllustreer met rugbyfeite en -raaisels, saamgebind met die storie *Duskant die doodlyn*.

Saam met Jacques Rudolph, bekende krieketspeler, skryf hy ’n soortgelyke boek oor krieket onder die titel *Krieketpret*, wat ook die storie *Gevaarlike lopies* insluit.

*Hoe hoog kan 'n sprinkaan spring?* bevat interessante feite oor Suid-Afrikaanse goggas.

*Hoe wyd kan 'n seekoei se bek ooprek?* is ’n volkleur boek propvol foto’s, illustrasies en feite oor Suid-Afrikaanse soogdiere.

*Wat weeg 'n walvis?* bevat interessante feite oor haaie, dolfyne, visse, robbe, jellievisse en ander Suid-Afrikaanse seelewe.

*Onverklaarbaar* beantwoord vrae oor vreemde goed soos drake, monsters, vampiere, meerminne en verlore stede en vertel die storie agter die storie op boeiende wyse.

### Rympieboeke 
Verskeie bundels met kinderversies en rympies van hom sien die lig.

*Wurms met tamatiesous* bevat meer as vyftig prettige, grillerige en snaakse rympies en word in 2007 bekroon met die Alba Bouwer-prys.

*Oempakadoempa* is ’n rympieboek vir kleuters, vergesel van aksies en aktiwiteite om die leeservaring interaktief te maak. Hy volg dit op met *My boetie dink hy's Batman en ander rympies*.

*Haasmoles* wen in 2012 die ATKV kinderboektoekenning vir voorlees vir 3-6 jaar.

*Holderstebolder: rympies vir rakkers* is ’n rympieboek vir kleuters. Hierin is daar rympies van alles en nog wat, soos opstaantyd, ’n borrelbadfees en ’n teddiebeer wat sy goeienagsoen wil hê.

*Kougom in my hare en ander rympies* is vir beginnerlesers en bevat meer as veertig rympies vol humor. Van sy kinderverse is deur Anna Davel getoonset en in die kinderalbum *In die land van Kammalielie* opgeneem.

### Vertaler en samesteller 
As vertaler in Afrikaans lewer hy ook ’n belangrike bydrae en hy vertaal meer as tweehonderd boeke, van kinderboeke tot tegnologie-boeke. Van sy vertalings sluit in *A bear in a cave* van Michael Rosen as *′n Beer in ’n grot* en Alex Smith se *Grietjie en die baie honger leeu*. Vir sy vertaling van Chris Riddel se *Ottoline and the yellow cat* as *Willemien en die geel kat* kry hy in 2009 die Suid-Afrikaanse Vertalersinstituut se prys vir die vertaling van kinderboeke en die Suid-Afrikaanse Akademie vir Wetenskap en Kuns se Elsabé Steenbergprys vir vertaalde kinder- en jeugliteratuur.

As samesteller sorg hy vir  *Verlief*, ’n bundel met elf kortverhale oor jeugdige verhoudings, wat benewens sy eie ook verhale insluit van skrywers soos Fanie Viljoen, Nelia Engelbrecht, Christine Neser, Elmarie Botes en Solet Scheeres

## Skuilname 
### Tania Brink 
Hy skryf ook liefdesverhale vir meisies onder die skuilnaam Tania Brink.

*Liefde laat jou Rice Krispies anders proe* is ’n liefdesroman waarin die bekende drama van William Shakespeare, *Romeo en Juliet*, as interteks ’n belangrike rol speel. Die hoofkarakter is ’n geswore feminis en joernalis by die dorpskoerant, met die onbekende romantiese held ’n Internet-digter wat almal bekoor met sy mooi gedigte. In 2002 word hierdie boek met ’n ATKV Kinderboektoekenning vir 13-15 jaar bekroon.

*Ouens is nie pizzas nie* word in 2007 bekroon met die ATKV Kinderboektoekenning vir graad 8-10. Hierin werk Anja en Zanelle vir die Desembervakansie by ’n pizzeria by die see. Hulle ontmoet die twee boeties Markus en Abrie. Zanelle vermoed dat al twee boeties op Anja verlief is, maar dan gebeur iets wat Anja en Zanelle woedend maak vir die twee broers.

*My hart is vol graffiti* wen in 2012 die ATKV kinderboektoekenning vir graad 6-7.

*Al die meisies hou van Divan Louw* wen in 2013 die ATKV Kinderboektoekenning vir graad 6 tot graad 7.

*Wian Verwey het 'n crush op my* wen in 2015 die ATKV-Kinderboektoekenning vir graad 6-7.

### Lize Roux 
Onder die naam Lize Roux skryf hy die *Stalmaats*-reeks vir die jeug. Hierdie reeks wentel om Anri Marais en haar maats, Megan en Karen, en hulle wedervaringe by die Dagbreek-ryskool. Hulle het allerhande verantwoordelikhede by die ryskool en maak ook kennis met oneerlike perdekopers en ander bose mense. Natuurlik is daar ook die perde, wat diep in hulle harte kruip.

*Totsiens, Sugerplum* wen in 2007 die ATKV-Kinderboektoekenning vir graad 4-5  en dieselfde prys vir dieselfde ouderdomsgroep word in 2008 gewen deur *Die spookperd* en in 2014 met *Rivierperde*.

## Eerbewyse en toekennings 
### Eerbewyse 
*Volksblad* vereer hom in 2005 met die Hennie van Deventer-trofee vir joernalistiek. In 2006 kry hy deur die Vrystaat-jeugkommissie ’n premiers-eerbewys vir die tweede plek behaal in die kuns en kultuurafdeling, terwyl hy in dieselfde jaar tydens die jaarlikse Mondi-toekennings eervol vermeld word vir sy rubriek in *Rapport*. In 2011 word hy benoem vir die Bloemfonteiner van die Jaar wedstryd wat geborg word deur *Ons Stad*, die Mimosa-filmgroep en Absa, terwyl Radio Rosestad in dieselfde jaar aan hom die Rooseerbewys gee vir sy bydrae tot jeuglektuur.

### Toekennings 
Jacobs se skryfwerk is onder meer bekroon met die Alba Bouwerprys (twee maal), die C.P. Hoogenhoutprys, die MML-letterkundeprys en 35 ATKV-kinderboektoekennings. Sy vertaling van Chris Riddell se *Ottoline and the Yellow Cat* (*Willemien en die Geel Kat*) het aan hom die Elsabe Steenbergprys vir Vertaalde Kinder- en Jeugliteratuur in Afrikaans (2009) asook die SAVI-prys vir kinderboekvertaling (2009) besorg. In 2016 wen hy die *kykNet-Rapport-boekprys* van R100,000 met sy boek *'n Goeie dag vir boomklim* in die filmkategorie.

## Publikasies 
### Nie-reeks boeke 
### Bastian Blom-reeks 
### Grille en Goeters-reeks 
### ’n Kas vol monsters-reeks 
### Professor Fungus-reeks 
###   Zackie Mostert-reeks 
### Vertalings 
### Samesteller 
### Tania Brink 
### Lize Roux 
#### Stalmaats-reeks 
### Reënboogrant-reeks 
## Bronne 
### Boeke 
* Wybenga, Gretel en Snyman, Maritha (reds.) *Van Patrys-hulle tot Hanna Hoekom.* Lapa-Uitgewers Eerste uitgawe Tweede druk 2005

### Tydskrifte en koerante 
* Anoniem. *Drie bekende skrywers maak aspirante touwys op BSV-slypskool.* Volksblad, 25 Julie 2006
* Anoniem. *Jeugskrywer stap met meeste veertjies weg*. Beeld, 8 September 2008
* Anoniem. *Skrywers en ander bekroon vir vertalings.* Plus, 7 Oktober 2009
* Beeton, Marisa. *Jaco is ’n lekker ou!* Rapport, 27 Mei 2007
* De Kock, Anita. *Jaco Jacobs se lugkastele vol fantasieë en superheroes*. Kakkerlak. Uitgawe 2, 2005
* Dempers, Adéle. *Talent én boeke vir Afrika(ans).* Volksblad, 22 Maart 2010
* Diedericks-Hugo, Carina. *Die wêreld van ’n kind*. Rapport, 6 Februarie 2011
* Engelbrecht, Theunis. *Die swart gat in Afrikaanse letterkunde*. Rapport, 7 November 2004
* Gericke, Marietjie. *Bekroonde jeugskrywer benoem.* Ons Stad, 16 Junie 2011
* Jacobs, Jaco en Viljoen, Fanie. *Twee skryfmeesters bymekaar.* Taalgenoot, Februarie 2009
* Jacobs, Jaco. *Boeke is my speelplek*. Rapport, 6 April 2014
* Marais, Annemarie. *Halfgebakte skryfsels… werk eenvoudig nie vir kinders*. Beeld, 27 April 2007
* Nieuwoudt, Stephanie. *Jaco Jacobs ryg pryse in vir eie en vertaalwerk.* Die Burger, 24 Oktober 2009
* Oosthuizen, Mia. *Die wonder van die reeksboek.* Rapport, 2 Februarie 2014
* Torr, Donnay. *Vergeet en begin skryf.* Jip, 23 Mei 2005

### Ongepubliseerde dokumente 
* Hill, Jan. *Jacobs, Jaco''. Nasionale Afrikaanse Letterkundige Museum en Navorsingsentrum (NALN) Bloemfontein 12 April 2006

## Verwysings 
## Eksterne Skakels 
*